גבריאל היינצה

גבריאל איוואן היינצה (בספרדית: Gabriel Iván Heinze; נהגה בספרדית: היינסה, נולד ב-19 באפריל 1978 בעיר קרספו, ארגנטינה) הוא כדורגלן עבר ארגנטינאי ששיחק כבלם וכן כמגן שמאלי, וכיום מאמן קבוצת ניואל'ס אולד בויס. הוא מכונה גאבי וכן גרינגו בשל צבע עורו הלבן.

קריירת מועדונים
היינצה החל לשחק בקבוצת ניואל'ס אולד בויס הארגנטינאית בה גדלו בין היתר בלמים כדוגמת אדוארדו בריסו, וולטר סמואל, אסקיאל גאראי, רוברטו סנסיני, סבסטיאן דומינגס, דריו פרנקו ומאוריסיו פוצ'טינו. ב-1997, אחרי 8 משחקים בלבד בקבוצה הבוגרת, הוחתם היינצה על ידי ריאל ואיאדוליד ושיחק בשורותיה עד שנת 2001, במהלך תקופתו בוויאדוליד הושאל היינצה לעונה אחת בקבוצת הפאר הפורטוגזית ספורטינג ליסבון.

ב-2001 הועבר היינצה לפריס סן ז'רמן. היינצה הפך מיד לאחד השחקנים החשובים והאהובים על הקהל הפריזאי בעיקר בשל רוח הלחימה שאפיינה אותו. במשאל שנערך בין אוהדי הקבוצה נבחר היינצה לבלם הטוב בתולדות המועדון.
היינצה בילה 3 עונות במועדון ושיחק בשורותיה בכל המסגרות 119 משחקים וכבש 19 שערים, חלקם בבעיטות עונשין. הוא זכה יחד עם הקבוצה בגביע הצרפתי בעונת 2003–2004.

יכולתו הגבוהה של היינצה לא נעלמה מראשי מנצ'סטר יונייטד ומאמנה האגדי אלכס פרגוסון שהחליטו לרכוש אותו תמורת 7 מיליון אירו. עוד לפני שהגיע לקבוצה פרצה מחלוקת בינו לבין המועדון בשל רצונו של היינצה לשחק בשורות הנבחרת האולימפית שהורכבה ברובה משחקני הנבחרת הבוגרת שהשתתפה מוקדם יותר בטורניר הקופה אמריקה בה שותף היינצה גם כן. למרות איומו של פרגוסון לספסל אותו, נסע היינצה למשחקים האולימפיים ועזר לארגנטינה לזכות במדליית הזהב, לראשונה בתולדותיה.

הוא ערך את הופעת הבכורה במדי השדים האדומים בספטמבר 2004 ואף כבש במשחק. בסיום העונה נבחר היינצה על ידי אוהדי הקבוצה לשחקן המצטיין של העונה, הבלם הראשון והשחקן הדרום אמריקני הראשון שזוכה בתואר. בספטמבר 2005 נפצע היינצה במשחק ליגת האלופות מול ויאריאל, פציעה שהשביתה אותו במשך רוב משחקי העונה. הוא חזר לשחק לקראת סוף העונה ובהמשך אף זומן לסגל ארגנטינה למשחקי המונדיאל 2006 בגרמניה.

בקיץ 2007 הכריז היינצה על רצונו לעזוב את הקבוצה ולעבור ליריבה ליברפול אך הבקשה נדחתה על הסף. היינצה, מגובה בעורכי דין מטעם ליברפול, פנו לבית המשפט בטענה שפרגוסון הבטיח לשחקן לשחררו תמורת 7 מיליון ליש"ט אך הבקשה נדחתה. לבסוף הייתה זו ריאל מדריד שהצליחה לרכוש אותו תמורת סכום הקרוב ל-8 מיליון ליש"ט. היינצה הוחתם בקבוצה כמגן שמאלי, במקומו של רוברטו קרלוס שעזב בקיץ. מאז הגיע לקבוצה סבל היינצה מפציעות חוזרות.
ב-30 ביולי 2009, עבר היינצה למארסיי תמורת 3 מיליון אירו. בריאל שותף ב-44 משחקי ליגה בהם כבש 3 שערים.

ב-22 ביולי 2011 חתם על חוזה לשחק בקבוצת רומא. לקראת העונה הבאה חזר לקדנציה נוספת בניואל'ס אולד בויס. בסיום עונת  עזב את המועדון.

נבחרת ארגנטינה
היינצה נחשב לאחד השחקנים החשובים בנבחרת ארגנטינה, הוא שיחק ברוב הופעותיו בנבחרת כבלם אך בשנים האחרונות מתופקד בעיקר כמגן שמאלי וזאת בשל המחסור במגנים שמאליים ממנה סובלת ארגנטינה. הוא ערך את הופעת הבכורה במדי הנבחרת ביולי 2003 במשחק ידידות מול לוב, מאז הספיק היינצה לשחק ב-40 הופעות בהן כבש 4 שערים.

הוא היה בין שלושת השחקנים מעל גיל 23 שהופיעו בסגל הנבחרת האולימפית שזכתה במדליית הזהב באולימפיאדת אתונה (2004). בנוסף, הוא היה בסגל ארגנטינה למונדיאל 2006 ולקופה אמריקה 2007.
בזמן מונדיאל 2010 במשחק של ארגנטינה נגד ניגריה הבקיע היינצה את השער המנצח בראשו לאחר הרמה של חואן ורון.

קריירת אימון 

ביוני 2015 התמנה היינצה לתפקיד המאמן בקבוצת גודוי קרוס, אך פוטר כעבור שלושה חודשים. ב-20 ביוני 2016 התמנה לתפקיד מאמן ארחנטינוס ג'וניורס.

תארים 
פריס סן ז'רמן
 גביע צרפת - 1 (2003)

אולימפיק מרסיי
אליפות צרפת - 2009/2010

מנצ'סטר יונייטד
 אליפות הפרמייר ליג - 1 (2006-2007)
 גביע הליגה האנגלי - 1 2006

ריאל מדריד
 אליפות ספרד - 2007/08

נבחרת ארגנטינה
 מדליית זהב - 1 (2004)

קישורים חיצוניים

 

מגני כדורגל ארגנטינאים
כדורגלני ניואל'ס אולד בויס
כדורגלני ריאל ואיאדוליד
כדורגלני ספורטינג ליסבון
כדורגלני פריז סן-ז'רמן
כדורגלני מנצ'סטר יונייטד
כדורגלני ריאל מדריד
כדורגלני אולימפיק מרסיי
כדורגלני רומא
כדורגלני נבחרת ארגנטינה
מאמני כדורגל ארגנטינאים
מאמני גודוי קרוס
מאמני ארחנטינוס ג'וניורס
מאמני ולס סארספילד
מאמני אטלנטה יונייטד
מאמני ניואל'ס אולד בויס
כדורגלנים באולימפיאדת אתונה (2004)
כדורגלני קופה אמריקה 2004
כדורגלני גביע הקונפדרציות 2005
כדורגלני מונדיאל 2006
כדורגלני קופה אמריקה 2007
כדורגלני מונדיאל 2010
אלופים אולימפיים ארגנטינאים: כדורגל
כדורגלנים ארגנטינאים
ארגנטינאים שנולדו ב-1978